Redemptor humani generis previdens fragilitatem hominum, per semet ipsum ammonere ac protestare dignatus est, dicens: «Date elemosinam et ecce omnia munda sunt vobis.» Iccirco ego, in Dei nomine, Wichelmus et uxor mea Richildis donamus aliquid de rebus nostræ proprietatis jure nostro, quæ sunt sitæ in comitatu Cabilonense, in fine Sevoio, ad locum qui dicitur Bellemontensis, qui est constructus in honore beatæ Mariæ. Est autem vinea una raxa et dimidia, quæ adjacet Sancti Ambrosii, in Sevoio vocatur. Donamus autem ad jam dictum locum taliter, ut quamdiu vixerimus teneamus et possideamus, in tali tenore, ut omni anno IIII sextarios vini in vestitura persolvamus; et post nostrum discessum, ad supradictum locum perveniat. Terminat autem supradicta vinea de uno latere de ipsa hereditate, et de alio latere terra Sanctæ Mariæ, et de una fronte de ipsa hereditate, et de alia fronte via puplica. Si quis autem hanc donationem contradice (sic) voluerit, non evindicet, sed coactus judicaria potestate, auri libram unam componat. Acta est autem hæc carta in atrio Sanctæ Mariæ Bellemontensis. S. Wichelmi et uxoris ejus Richeldis, qui fieri jusserunt et firmare rogaverunt. S. Aremberti. S. Arnaldi. S. Bernuisi. S. Ermenardi. S. Rotberti. S. Uldrici. S. Obberti. Data per manus Sigbaldi presbiteri, anno XXVI regnante Rotberto rege.